Perhimpunan Bersih 2012

**Perhimpunan Bersih 2012** atau **Bersih 3.0** (juga dipanggil **Duduk Bantah**) ialah suatu perhimpunan tunjuk perasaan yang dianjurkan pada 28 April 2012 di pusat bandar Kuala Lumpur, Malaysia. Himpunan ini merupakan lanjutan kepada Perhimpunan Bersih 2007 dan Perhimpunan Bersih 2011. Ia dianjurkan NGO BERSIH dengan sokongan Pakatan Rakyat. Perhimpunan itu disertai 84 buah NGO dan diadakan serentak di seluruh negara dan dunia. Kaedah perhimpunan rakyat menerusi BERSIH 2012 ini pada mulanya dicadangkan oleh penganjur untuk diadakan secara aman yakni para peserta diminta 'duduk bantah' di lokasi perhimpunan iaitu di Dataran Merdeka bermula jam 2 petang hingga 4 petang.

Selepas Bersih 2.0 pada 9 Julai 2011, kerajaan setuju menubuhkan Jawatankuasa Pilihan Khas Parlimen Berhubung Dengan Penambahbaikan Proses Pilihan Raya (PSC) untuk mencadangkan perkara bagi menambahbaik pilihan raya. Pada 3 April 2012, laporan jawatankuasa itu dikemukakan ke parlimen dengan bantahan daripada wakil pembangkang. Pengerusi BERSIH Datuk S Ambiga mempertikaikan mengapa laporan PSC tidak menyatakan ia mesti dilaksanakan sebelum pilihan raya. Bersih 3.0 akan bekerjasama dengan pihak polis PDRM bagi memastikan perhimpunan aman berjalan lancar.

Pelbagai insiden terdahulu tidak sepatutnya berulang. Bersih 3.0 akan menyediakan pasukan peguam untuk membantu peserta yang ditahan polis. Bantuan perubatan dan pasukan keselamatan daripada 'Unit Amal PAS' akan bertugas sepanjang masa perhimpunan 'Duduk Bantah'. Bersih 3.0 menghantar laporan setiap minggu kepada Majlis Hak Asasi di Geneva, Switzerland sehingga perhimpunan itu berlangsung.

## Matlamat perhimpunan
Matlamat perhimpunan ini ialah:
# Bersihkan senarai undi
# Mereformasikan undi pos
# Gunakan dakwat kekal
# Akses media bebas dan adil
# Masa kempen minimum 21 hari
# Kukuhkan institusi awam
# Hentikan rasuah
# Hentikan politik kotor

Bersih 3.0 juga menuntut agar pemerhati antarabangsa dibenarkan memantau perjalanan pilihan raya. Kerajaan Myanmar dan Thailand pernah menjemput Malaysia memantau pilihan raya di negara mereka, mengapa tidak Malaysia.
 
## Menjelang perhimpunan
### Pengumuman
Pada awal April 2012, Jawatankuasa Pilihan Khas mengeluarkan laporan dapatan pembaharuan pilihan raya. Speaker Dewan Rakyat meluluskan laporan itu tanpa sebarang perbahasan di antara parti pembangkang dan pemerintah. Laporan minoriti pembangkang tidak disertakan dalam laporan muktamad. Setakat itu, tidak satu pun tuntutan Bersih yang ditunaikan, apatah lagi dengan tanda-tanda bahawa kerajaan Malaysia bakal menyeru pilihan raya umum tanpa sebarang pembaharuan dalam sistem pilihan raya, Bersih mengumumkan perhimpunan ketiga untuk menuntut pilihan raya yang bersih dan adil pada 28 April 2012.

### Badan bukan kerajaan
Bersih disokongh oleh Majlis Peguam Malaysia dan Suhakam
 Majlis Perundingan Agama Buddha, Kristian, Hindu, Sikh dan Tao (MCCBCHST) menyokong hak Bersih untuk berhimpun secara aman.
Bersih 3.0 turut disokong oleh Pertubuhan IKRAM Malaysia (IKRAM)

### Tindak balas kerajaan
Menteri Dalam Negeri, Datuk Seri Hishammuddin Hussein menyatakan bahawa kerajaan telah terlebih tindak balas terhadap perhimpunan Bersih pada tahun 2011. Hishammuddin menyatakan bahawa kerajaan tidak memandang perhimpunan Bersih 3.0 sebagai ancaman kepada keselamatan. Dia menawarkan dua tempat sebagai ganti Dataran Merdeka, iaitu Stadium Nasional Bukit Jalil dan Stadium Merdeka, tetapi kedua-duanya ditolak oleh Bersih.

Menteri Penerangan, Komunikasi dan Kebudayaan, Datuk Seri Rais Yatim menyifatkan perhimpunan Bersih sebagai "kotor" kerana tidak menghormati undang-undang negara.

Setelah beberapa perjumpaan antara Bersih dan Dewan Bandaraya Kuala Lumpur, tiada kompromi tercapai berkenaan pilihan tempat untuk berhimpun. DBKL meletakkan perintang untuk menghalang peserta daripada menyertai perhimpunan duduk bantah oleh Bersih itu.

### Arahan mahkamah
Mahkamah Tinggi Malaysia mengarah Hishammuddin untuk memperjelas sama ada Bersih merupakan pertubuhan haram atau tidak, lebih-lebih lagi memandangkan kenyataan terbaru beliau tentang Bersih adalah tidak sejajar sesama sendiri.

Polis Malaysia menerima arahan Mahkamah Majistret Kuala Lumpur untuk melarang sebarang kemasukan oleh Bersih ke dalam Dataran Merdeka dan sebarang perhimpunan di situ boleh dianggap sebagai haram.

### Pendedahan lanjut
Menjelang perhimpunan itu, didakwa bahawa pengerusi dan timbalan pengerusi Suruhanjaya Pilihan Raya merupakan ahli UMNO. Bersih menyatakan bahawa mereka mempercayai mereka walaupun sangsi sehinggalah lebih banyak bukti didedahkan.

## Bantahan
Walaupun polis mendirikan sekatan jalan raya, sehingga 300,000 orang menyertai perhimpunan Bersih di sekitar pusat bandar Kuala Lumpur. Hampir 58 jalan masuk ke bandar disekat oleh polis. Para pembantah berkumpul di beberapa tempat berbeza dahulu seperti Masjid Negara, Masjid India, Pasar Seni, Suria KLCC, Brickfields dan Jalan Sultan sebelum menuju ke Dataran Merdeka.

Polis mula menembak air dan melepaskan gas pemedih mata untuk meleraikan pembantah apabila mereka mula memecahkan penghalang. Sebuah kereta polis diterbalikkan. Puncanya pemandunya hilang kawalan selepas diserang pembantah, lalu terbabas melanggar orang ramai dan mencederakan dua peserta Bersih. Polis pemandu tersebut kemudian mendakwa pengsan ketika kejadian itu berlaku. Peserta perhimpunan lain kemudian melindungi anggota polis terbabit daripada tindakan balas. Ada yang mendakwa kereta peronda itu diterbalikkan kerana mahu menyelamatkan mangsa yang terperangkap di bawah kereta.

Sejumlah 512 orang ditahan dalam bantahan ini akibat pelbagai sebab. Ini bagaimanapun jauh lebih sedikit berbanding 1,667 orang yang ditahan dalam perhimpunan Bersih 2.0 pada tahun sebelumnya.

### Tempat lain
Perhimpunan Bersih turut diadakan di bandar lain di dalam dan luar Malaysia. Di Malaysia, terdapat perhimpunan di Kota Kinabalu; Kuching; Kuantan; Ipoh; Bandar Melaka dan Johor Bahru.

Perhimpunan diadakan di sejumlah 85 buah bandar di 35 buah negara seluruh dunia.  

Perhimpunan besar-besaran diadakan di bandar-bandar Australia iaitu Sydney, Melbourne, Canberra, Hobart, Adelaide dan Perth. Perhimpunan di Singapura, Thailand dan negara-negara Asia yang lain tidak kurang besarnya.

Perhimpunan juga diadakan di India, Nepal, Sri Lanka, Bangladesh, Mesir, Arab Saudi, Afrika Selatan, Jordan, Korea Selatan, China, Taiwan (Taipei and Tainan),  Amerika Syarikat, Kanada, Rusia dan negara-negara Eropah, termasuk United Kingdom; di mana yang terbesar diadakan di London, beserta perhimpuna  kecil di Manchester, Nottingham, Newcastle, and Edinburgh.
## Susulan
### Kenyataan Perdana Menteri
Perdana Menteri Malaysia, Najib Razak, mendakwa bahawa para aktivis Bersih sekadar mahu memburukkan nama baik Kerajaan Malaysia di mata dunia, serta menentang polis semata-mata untuk melontarkan tuduhan kekejaman polis kepada awam. Najib turut mendakwa bahawa para penganjur tidak mempedulikan pilihan raya yang adil dan bersih, perhimpunan mereka itu didorong oleh motif politik dan dianjurkan oleh para penyokong Pakatan Rakyat dalam cubaan untuk mengambil alih Putrajaya.

### Pemerhati antarabangsa
Para pemerhati antarabangsa menyifatkan perhimpunan Bersih sebagai 'aman', 'meriah' dan 'contoh yang baik'. Susulan daripada perhimpunan itu, para penganalisa berpendapat bahawa kesahihan pembaharuan Najib Razak sudah diragui, maka beliau terpaksa menangguhkan pilihan raya.

### Bantahan terhadap Bersih
Segelintir peniaga yang berniaga di jalan-jalan ibu kota yang terlibat dalam perhimpunan gergasi Bersih 3.0 menuntut ganti rugi daripada pihak penganjur bantahan itu serta Dewan Bandaraya Kuala Lumpur atas kerugian yang ditanggung oleh mereka pada hari perhimpunan itu dilangsungkan. Mereka juga merancang untuk mengadakan perhimpunan balas yang diberi jolokan "Bersih 4.0", yang mana mereka dijangka berhimpun di Stadium Bukit Jalil pada 23 Jun. Sebelum itu, para peniaga berkenaan merancang untuk bergerai beramai-ramai di depan kediaman Ambiga, tetapi itu telah dibatalkan.

Pada 15 Mei, kediaman Ambiga di Bukit Damansara berhadapan dengan tunjuk perasaan aneh berbentuk "senaman punggung" yang dianjurkan oleh Persatuan Veteran Tentera Melayu yang menganggap Ambiga sebagai "musuh negara yang cuba merosakkan nama negara" dengan perhimpunan Bersih 3.0.

## Kontroversi
### Reaksi peserta
Segelintir para peserta dan para penyokong cuba menyerang pihak polis yang sedang menjalankan tanggungjawab mereka ketika perhimpunan Bersih berlangsung. Ini telah menimbulkan kekecohan dan menyebabkan pihak polis terpaksa bertindak balas demi menjaga keamanan kawasan sekitar. Para peserta juga cuba mencerobohi Dataran Merdeka walaupun telah diberi amaran keras oleh pihak polis supaya berundur atau akan dikenakan tindakan.

### Tindak balas polis
Menurut laporan awal Majlis Peguam Malaysia, kekejaman polis berleluasa, dengan contoh-contoh penindasan orang awam secara ganas dan juga menggunaan gas pemedih mata dan meriam air secara menyeleweng.

Majlis Peguam turut mendakwa bahawa:
# Perhimpunan itu aman hingga sekitar 3 petang, apabila polis memancurkan air meriam dan gas pemedih mata ke arah orang ramai;
# Kekerasan polis tanpa sebarang provokasi atau sebab yang nyata adalah jauh lebih teruk, sembarangan, tidak seimbang dan berlebihan;
# Kekejaman polis lebih berleluasa;
# Terdapat usaha bersepadu oleh polis untuk mencegah dan menghalang sebarang rakaman tindakan dan kelakuan mereka;
# Polis melepaskan gas pemedih mata terus ke arah orang ramai, dan corak tembakannya adalah untuk mengelilingi para peserta, bukan untuk menyuraikan mereka dengan cepat
# Selepas itu, segelintir peserta perhimpunan menunjukkan kelakuan bertindak balas terhadap salah guna kuasa polis;
# Polis diperhatikan mencemuh dan mengejek orang ramai;
# Apabila segelintir peserta melemparkan barang-barang ke arah polis, polis membongkok untuk membaling balas; dan
# Bukan semua kakitangan polis memakai dan memperlihatkan nombor pengenalan polis pada pakaian seragam mereka.

Tambah Majlis Peguam lagi, pihak berkuasa telah mengabaikan peruntukan yang termaktub dalam Prinsip Asas Penggunaan Kekerasan dan Senjata Api oleh Pegawai Penguatkuasaan Undang-Undang Pertubuhan Bangsa-Bangsa Bersatu (UNBPUFF), Tatakelakuan Bangsa-Bangsa Bersatu untuk Pegawai Penguatkuasaan Undang-Undang (UNCC), dan garis panduan Amnesty International.

### Keganasan dan penangkapan wartawan
Beberapa orang wartawan turut diserang oleh pegawai polis, yang mana beberapa jurugambar telah dimusnahkan kamera dan kad ingatan mereka setelah mengambil gambar keganasan polis. Jurugambar Malaysiakinim Koh Jun Lin ditangkap sementara kelengakapannya dirampas. Malay Mail mengesahkan bahawa jurugambarnya, Arif Kartono ditumbuk oleh polis dan kameranya dimusnahkan. Kru Al-Jazeera turut dikasari dan kamera mereka dirosakkan setelah mereka cuba merakam seorang pegawai polis membelasah seorang pembantah. Ketua Inspektor Polis, Ismail Omar menjanjikan agar siasatan akan dijalankan serta menafikan kenyataan terdahulu oleh Menteri Dalam Negeri, Datuk Seri Hishammuddin Hussein yang mendakwa bahawa Tatacara Operasi Piawai (SOP) membenarkan mereka untuk merampas kelengkapan media termasuk kamera dan kad ingatan.

### Laporan berat sebelah
Juga terdapat dakwaan penapisan dan laporan berat sebelah oleh media massa Malaysia ke atas perhimpunan Bersih 3.0.

Seorang pemerhati luar negara, Senator Nick Xenophon dari Senat Australia dituduh sebagai anti-Islam dan menyokong homoseksual dalam akhbar-akhbar New Straits Times, Utusan Malaysia dan Berita Harian. Akhbar-akhbar berkenaan kemudiannya menerbitkan notis penarikan balik dan minta maaf kepada beliau.

Pusat Kewartawanan Bebas (CIJ) menyatakan bahawa liputan media terhadap Bersih 3.0 berkurangan berbanding dengan Bersih 2.0 pada 2011. CIJ mulai mengawasi artikel-artikel tentang Bersih 3.0 pada 14 April 2012, dua minggu sebelum perhimpunan pada 28 April, menyamai kajian yang dilakukan ke atas Bersih 2.0 dua minggu sebelum perhimpunan 9 Julai 2011 itu. CIJ mengawasi artikel-artikel dalam empat akhbar, iaitu *Utusan Malaysia*, *New Straits Times*, *The Star* dan *theSun*, lalu mendapati penurunan 90% hingga 60% dalam liputan berita. Keberkecualian rencana-rencana itu turut dipertikaikan, yang mana dua akhbar itu banyak menyiarkan pandangan yang negatif terhadap acara itu. Pada keseluruhannya, memandangkan kepentingan Bersih 3.0, adalah dianggap bahawa akhbar-akhbar utama sengaja melembutkan liputan mereka terhadap Bersih, baik dengan kerelaan diri mahupun campur tangan kerajaan ataupun parti politik yang memiliki akhbar-akhbar itu.

Perbadanan Penyiaran British (BBC) dan Al Jazeera mengeluarkan kenyataan yang menuntut penjelasan atas tuduhan pemalsuan laporan beritanya oleh penyiar satelit Malaysia, Astro. Dua temubual dengan pembantah telah dipotong, begitu juga sekerat pengisahan wartawan akan bagaimana tercetusnya keganasan selepas acara tamat. Astro mengakui telah menapis liputan BBC tetapi meluahkan rasa kecewa terhadap saluran itu kerana gagal memahami bahawa Astro berbuat demikian untuk mematuhi garis panduan setempat.

## Siasatan
Pada April 2013, panel siasatan Suhakam mendapati berlaku pelanggaran hak asasi oleh polis semasa dan selepas perhimpunan, terhadap peserta dan pihak media. Mereka juga mendapati sesetengah penggunaan bahasa dalam garis panduan yang disediakan penganjur kurang jelas dan boleh disalahtafsir peserta.

## Rujukan

## Pautan luar

* Garis Panduan Bersih 3.0 – 28 April  BERSIH